b"\n_START_ARTICLE_\nBeWelcome\n_START_PARAGRAPH_\nBeWelcome yra tarptautinis apsikeitimo svetingumu tinklas, pagrindinis ne pelno siekian\xc4\x8dios organizacijos BeVolunteer projektas, turintis apie 80'000 nari\xc5\xb3 \xc4\xafvairiose pasaulio \xc5\xa1alyse. Pagal \xe2\x80\x9eLa Naci\xc3\xb3n\xe2\x80\x9c, tai yra viena i\xc5\xa1 keturi\xc5\xb3 labiausiai lankom\xc5\xb3 apsikeitimo svetingumo svetaini\xc5\xb3, ir viena i\xc5\xa1 10 geriausi\xc5\xb3 svetingumo/kelionini\xc5\xb3 svetaini\xc5\xb3, pagal \xe2\x80\x9eThe Guardian\xe2\x80\x9c. BeWelcome buvo \xc4\xafsteigtas buvusi\xc5\xb3 Hospitality Club savanori\xc5\xb3 2007 m. vasario m\xc4\x97nes\xc4\xaf. Tinklo nariai pagal tarpusavio susitarim\xc4\x85 si\xc5\xablo nemokam\xc4\x85 nakvyn\xc4\x99 ir kitoki\xc4\x85 susijusi\xc4\x85 su kelion\xc4\x97mis pagalb\xc4\x85 kitiems nariams._NEWLINE_BeWelcome taip pat yra pirmasis tokio tipo tinklas, savo vartotojams teikiantis daugiakalb\xc4\x99 svetain\xc4\x97s naudojimosi aplink\xc4\x85 (BeWelcome svetain\xc4\x97s puslapiai yra pilnai arba dalinai i\xc5\xa1versti \xc4\xaf 20 pasaulio kalb\xc5\xb3), bei galimyb\xc4\x99 sukurti daugiakalb\xc4\x99 asmenin\xc4\x99 nario anket\xc4\x85._NEWLINE_Nario registracija, kaip ir daugelyje kituose pana\xc5\xa1iuose tinkluose, yra nemokama._NEWLINE_BeWelcome taip pat naudoja nemokam\xc4\x85 bei atviro kodo programin\xc4\x99 \xc4\xafrang\xc4\x85.\n_START_SECTION_\nIstorija\n_START_PARAGRAPH_\nBeWelcome projektas gim\xc4\x97 po u\xc5\xbesit\xc4\x99susi\xc5\xb3 2006\xe2\x80\x932007 mm. konflikt\xc5\xb3 tarp Hospitality Club (Svetingumo Klubo) vadovyb\xc4\x97s bei \xc5\xa1io tinklo aktyvi\xc5\xb3 savanori\xc5\xb3. Pastarieji i\xc5\xa1 prad\xc5\xbei\xc5\xb3 siek\xc4\x97 patobulinti ir demokratizuoti Svetingumo Klub\xc4\x85, ta\xc4\x8diau v\xc4\x97liau to atsisak\xc4\x97 d\xc4\x97l nepasitenkinimo Svetingumo Klubo vadovyb\xc4\x97s darbu ir principais: pvz., jie nesutiko su nuostata, kad tokio tipo tinklui reikalingas vienas lyderis, kuris kontroliuot\xc5\xb3 savanori\xc5\xb3 komandas; taip pat buvo pasig\xc4\x99sta atviro programavimo, finansini\xc5\xb3 reikal\xc5\xb3 ai\xc5\xa1kumo ir vie\xc5\xa1ojo j\xc5\xb3 matomumo, bei legalaus organizacijos pagrindo. _NEWLINE_Kritikos objektu tapo taip pat Svetingumo Klubo pusiau automatinis \xc5\xbeinu\xc4\x8di\xc5\xb3 tikrinimo mechanizmas (angl. spamcheck), kurio tikslas yra neleisti \xc4\xafvairi\xc5\xb3 tip\xc5\xb3 brukalams pasiekti tinklo nario ateinan\xc4\x8di\xc5\xb3 \xc5\xbeinu\xc4\x8di\xc5\xb3 d\xc4\x97\xc5\xbeut\xc4\x99; kadangi \xc5\xa1io mechanizmo funkcionavimas reikalauja patikim\xc5\xb3 tinklo savanori\xc5\xb3 \xc4\xafsiki\xc5\xa1imo ir patvirtinimo, \xc5\xbeinut\xc4\x97s da\xc5\xbenai v\xc4\x97luodavo; be to, buvo keliamas asmeninio privatumo klausimas._NEWLINE_BeWelcome \xc4\xafk\xc5\xabrimas bei jo reklama tur\xc4\x97jo neigiam\xc5\xb3 pasiekmi\xc5\xb3 keliems ypa\xc4\x8d aktyviems Svetingumo Klubo savanoriams, kurie liko pa\xc5\xa1alinti i\xc5\xa1 pastarojo tinklo. Svetingumo Klubo \xc4\xafk\xc5\xabr\xc4\x97jai taip pat suk\xc5\xabr\xc4\x97 speciali\xc4\x85 svetain\xc4\x99, kur bandoma \xc4\xafrodyti, kad BeWelcome projektas n\xc4\x97ra toks, kok\xc4\xaf j\xc4\xaf bando pateikti visuomenei jo k\xc5\xabr\xc4\x97jai. Nepaisant to, naujas projektas pritrauk\xc4\x97 nema\xc5\xbeai labai aktyvi\xc5\xb3 ne tik Svetingumo Klubo, bet ir CouchSurfing savanori\xc5\xb3."